Albaania nimi on  tuletatud illüüria hõimu albaanide (kreeka keeles Albanoi) järgi, keda peetakse albaanlaste esivanemateks. See nimetus kerkib 11. sajandil esile Durrëses ja selle ümbruses elava illüüria hõimu kohta. Albaania albaaniakeelne nimetus on Shqipëria. Seda nime seostatakse rahvusteadvuses sõnaga shqiponja ('kotkas'; kahe peaga kotkas on ka Albaania rahvuslik sümbol; Albaania lipp; albaanlaste omanimetust shqiptarë tõlgendatakse 'kotkaste pojad'), kuid etümoloogiliselt on ta seotud sõnaga shqiptoj 'kõnelema', märkides ühe ja sama keele kõnelejate maad.